SET บ่ายลุ้นฟื้นตัวแตะระดับ 1,500 จุด
SET ภาคเช้าปรับลงกว่า 10 จุด อย่างไรก็ตามยังมีแรงซื้อจากกลุ่มแบงก์เข้ามาช่วยประคอง ขณะที่ภาคบ่ายลุ้นฟื้นตัวกลับมายืนในแดนบวกที่ระดับ 1,500 จุด ด้านนักวิเคราะห์มองแนวรับที่ 1,486 และแนวต้านที่ 1,502 จุด
27 พ.ค. 2558

นายประกิต สิริวัฒนเกตุ ผู้จัดการฝ่ายกลยุทธ์การลงทุน บล.เอเชียพลัส กรุ๊ป โฮลดิ้งส์ เปิดเผยถึงตลาดหุ้นไทยเช้านี้ (27 พ.ค.) ปรับตัวลงไปกว่า 10 จุด จากนั้นได้แรงซื้อหุ้นกลุ่มแบงก์กลับเข้ามาช่วยหนุน หลังจากที่ปรับตัวลงไปมากแล้ว โดยเฉพาะ KTB,SCB และ BBL แต่แรงซื้อที่กลับเข้ามาคาดว่าจะไม่ยั่งยืนมากนัก เนื่องจากภาพรวมของตลาดยังคงมีความกังวลต่อภาวะเศรษฐกิจไทย
ขณะที่ ล่าสุดตัวเลขการส่งออกในเดือนเม.ย.ยังติดลบ แต่มีทิศทางที่ชะลอตัวลง ทำให้ตลาดคาดว่าการส่งออกในเดือนพ.ค.อาจปรับตัวดีขึ้น จากค่าเงินบาทที่อ่อนค่าลงเร็ว แต่ในส่วนของเอเซีย พลัสยังไม่มีการปรับประมาณการผลิตภัณฑ์มวลรวมในประเทศ (GDP) ในปีนี้แต่อย่างใด โดยยังคาดการณ์ว่าจีดีพีของไทยในปีนี้จะเติบโตในระดับ 2.5%
อย่างไรก็ตาม ตลาดยังมีความกังวลหลังจากที่หลายสำนักวิจัยได้ทยอยปรับลดคาดการณ์ผลประกอบการของบริษัทจดทะเบียน (บจ.) ลง ส่งผลให้ค่า P/E แพง และมี upside ที่จำกัด อีกทั้งค่าเงินบาทต่อดอลลาร์ มีแนวโน้มที่จะอ่อนค่าลงไปอยู่ระดับ 34 บาท ซึ่งจะเป็นปัจจัยที่ขัดขวางต่อเม็ดเงินลงทุนจากต่างชาติด้วย 
แนวโน้มการลงทุนบ่ายนี้ คาดว่าดัชนีหุ้นไทยอาจจะกลับมายืนในแดนบวกได้ แต่ไม่น่าจะเกินระดับ 1,500 จุด โดยมองแนวรับในช่วงบ่ายที่บริเวณ 1,486 และแนวต้านที่ 1,502 จุด
 
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
KBANK มูลค่าการซื้อขาย 830.42 ล้านบาท ปิดที่ 197.50 บาท ลดลง 2.00 บาท
TASCO มูลค่าการซื้อขาย 817.48 ล้านบาท ปิดที่ 16.90 บาท ลดลง 0.10 บาท
PTT มูลค่าการซื้อขาย 759.30 ล้านบาท ปิดที่ 357.00 บาท ลดลง 3.00 บาท
PTTEP มูลค่าการซื้อขาย 711.33 ล้านบาท ปิดที่ 108.50 บาท ลดลง 2.00 บาท
BBL มูลค่าการซื้อขาย 587.68 ล้านบาท ปิดที่ 179.50 บาท ลดลง 0.50 บาท
 
 
ที่มา: สำนักข่าวอินโฟเควสท์